SKRIFTLIG FORESPØRGSEL E-1595/99

af Christoph Konrad (PPE-DE) til Rådet

(20. september 1999)

Om: Om: EU's særlige udsendinge og koordinatorer

1. Hvor mange aktive og inaktive (dvs. kun udnævnte) særlige EU-udsendinge/koordinatorer findes der? Hvem er det? For hvilke regioner og lande er de ansvarlige, og i hvilket omfang samarbejder de med andre internationale organisationer?

2. På hvilket retsgrundlag foretager man udnævnelserne af disse personer? Hvor længe varer deres mandater? Hvad er deres hjemsted eller det sted, hvor deres hverv hovedsageligt udføres? Hvilke finansielle midler og udstyr (inkl. rejsebudget) stilles der til deres rådighed? Hvor meget personale har de ansat (stillingsfortegnelse)?

3. Udnævnelsen den 2. juli 1999 af Bodo Hombach som særlig EU-udsending for stabilitetspagten for Sydøsteuropa udløb den 31. juli 1999 i afventning af en formel bekræftelse, jf. artikel 2 (fælles aktioner). Betragtes den formelle afgørelse om stabilitetspagten som en sådan bekræftelse?

4. Hvordan forklarer Rådet, at der nu findes 2 EU-fora, der er indblandet i processen for stabilitet i Sydøsteuropa, nemlig a) Royaumont-processen under EU-udsendingen P. Roumeliotis med sæde i Thessaloniki og et budget på 550.000 euro fra maj 1999- maj 2000, og b) stabilitetspagten uden EU-udsendingen B. Hombach med sæde i Bruxelles og et budget på 850.000 euro i 1999? Hvordan er de to foras arbejdsopgaver afgrænset indbyrdes og over for hvem skal de hver især aflægge beretning og regnskab (f. eks. den nye hr. FUSP, J. Solana)?

Svar

(29. november 1999)

EU har i øjeblikket følgende særlige udsendinge og særlige repræsentant, som er udpeget på grundlag af artikel 18, stk. 5, i TEU:

1. Aldo Ajello: EU's særlige udsending for De Store Søers Område i Afrika (fælles aktion 96/250/FUSP). Årligt mandat (det nuværende udløber den 31. juli 2000 jf. Rådets afgørelse 1999/423/FUSP). Nuværende budget: 1 137 000 EUR. Personale: fire ansatte. Kontor i Bruxelles.

2. Miguel Angel Moratinos: EU's særlige udsending for fredsprocessen i Mellemøsten (fælles aktion 96/676/FUSP). Årligt mandat (det nuværende udløber den 31. december 1999). Nuværende budget: 2 400 000 EUR. Personale: ni ansatte. Kontor i Bruxelles.

3. Niels Eriksson: EU-rådgiver for Den Palæstinensiske Myndighed vedrørende terrorisme (fælles aktion 97/289/FUSP). Blev i første omgang udpeget for en treårsperiode, som siden er blevet forlænget til den 31. maj 2002 (fælles aktion 1999/440/FUSP). Budget: 3 600 000 EUR indtil den 30. juni 2000. Personale: tre ansatte. Base i Ramallah.

4. Bodo Hombach: EU's særlige udsending, som er udpeget til at fungere som koordinator i forbindelse med stabilitetspagten for Sydøsteuropa. Blev udpeget ved Rådets afgørelse 1999/345/FUSP og bekræftet ved Rådets fælles aktion 1999/523/FUSP af 29. juli 1999 indtil den 31. december 1999. Budget: 850 000 EUR. Personale: 22 ansatte. Kontor i Bruxelles.

5. Panagiotis Roumeliotis: EU's særlige repræsentant i forbindelse med Royaumont-processen (stabilitet og godt naboskab i Sydøsteuropa jf. fælles holdning 98/633/FUSP). Årligt mandat det nuværende udløber den 31. maj 2000 (Rådets afgørelse 1999/361/FUSP). Nuværende budget: 550 000 EUR. Personale: fire ansatte. Kontor i Bruxelles.

Royaumont-processen blev indledt den 13. december 1995. Det er meningen, at processen på et eller andet tidspunkt skal integreres i OSCE. Den omfatter menneskerettigheds- og demokratiseringsspørgsmål vedrørende Sydøsteuropa som helhed.

Stabilitetspagten blev formelt vedtaget i Köln den 10. juni 1999. Formålet med pagten er at udvikle et samarbejde og et samspil mellem organisationer og andre initiativer i området. Demokratisering og menneskerettigheder er et vigtigt aspekt af stabilitetspagten. I den forbindelse bidrager EU's særlige repræsentant Panagiotis Roumeliotis aktivt til arbejdet i stabilitetspagtens arbejdspanel vedrørende demokratisering og menneskerettigheder.

I artikel 2 i fælles aktion 1999/523/FUSP fastslås det desuden, at EU's særlige udsending Bodo Hombach og EU's særlige repræsentant Panagiotis Roumeliotis skal koordinere deres indsats.

Med hensyn til EU's særlige udsendinges og særlige repræsentanters rapporteringspligt hedder det i artikel 4 i fælles aktion 1999/523/FUSP, at EU's særlige udsending modtager retningslinjer fra formandskabet og aflægger under ansvar af formandskabet, der bistås af generalsekretæren, regelmæssigt og efter behov rapport til Rådet [...]. Når Amsterdam-traktaten er trådt i kraft, vil denne tekst blive indsat i alle fremtidige fælles aktioner vedrørende EU's særlige udsendinge og særlige repræsentanter.